- Et tabubelagt tema at mor var utro

Mannen Mathias Davidsen trodde var far, viste seg å ikke være det likevel. Han mener det bør få konsekvenser for kvinner som velger å lyve om farskapet.

Mathias Davidsen oppdaget for seks år siden at mannen han trodde var hans far, ikke var det likevel. I kveld vises dokumentaren om den påfølgende kampen om å finne sin biologiske far på TV2. TV2

2. okt. 2013 16:25 Sist oppdatert 3. oktober 2013

I en kronikk i Aftenposten onsdag skriver professor Frode Thuen at altfor mange barn fødes med ukjent far eller en far som ikke er den biologiske faren.

Han viser til at tusenvis av fedre blir ført bak lyset av sine partnere, og altfor mange barn blir av ulike grunner født med ukjent far.

Én person som har opplevd nettopp dette er Mathias Davidsen. For seks år siden fikk han og søsteren vite at mannen som de hele livet trodde var faren, ikke var det likevel.

— Tabu

— Dette er jo et tema som er tabu, ettersom min mor har vært utro. Det tok lang tid før noen turte å ta tak i saken. Det er vanskelig å lage en dokumentar uten å måtte henge ut min egen mor, og man var redd for at det skulle bli bråk, sier han.

Onsdag kveld viste TV2 dokumentaren Hvem er pappa? , som skildrer Davidsens jakt på sin biologiske far våren og sommeren 2013. Å oppsøke potensielle fedre 40 år senere, var ikke lett, innrømmer han.

Davidsen har i dag selv to barn - en sønn på 9 år og en sønn på 5.

— Eldstemann har begynt å stille spørsmål som «har ikke du en mamma og pappa?». Jeg har fortalt han at min mor var uærlig med meg.

Avvist i retten

Davidsen har gått til retten for å få flere menn til å avgi DNA-prøve, etter mistanke om at de kan være hans biologiske far. En dommerfullmektig anbefalte han å velge ut to personer som han trodde var de mest aktuelle kandidatene, og disse to ble det tatt DNA-prøve av.

Les også Altfor mange barn fødes med ukjent far – eller en far som ikke er den biologiske faren

Testene var negative, og da han senere ønsket å foreta ytterligere tester av andre personer han trodde kunne være faren, avviste tingretten og lagmannsretten dette, fordi de mente grunnlaget for mistanken ikke var sterk nok.Lagmannsretten viser blant annet til at opplysningene som fremkommer i saken er basert på samtaler og synsing om forhold etter selskap eller sammenkomster, og er ikke konkrete eller fundert på opplysninger som tilsier at det er grunn til å tro at de kan være Davidsens far.

« ... Det offentlige har et ansvar etter barneloven § 5 for å få fastlagt farskapet til barn, men det kan ikke være en plikt for det offentlige til å drive aktiv etterforskning for å fremskaffe nytt materiale i en endringssak ... », heter det i lagmannsrettens kjennelse.

Davidsen sier at han opplever kjennelsene som urettferdige, ettersom moren selv nekter å oppgi hvem som er faren.

Bør få konsekvenser

Han mener det bør få konsekvenser for kvinnene som velger å lyve om farskapet.

— Jeg stiller opp i dokumentaren for å sette fokus på at jeg synes det er feil at damene skal få bestemme hvem som er den biologiske faren, uten noen form for konsekvenser. Det er mange emosjonelle og medisinske årsaker til at barna bør få vite hvem foreldrene er. Jeg håper på en endring i lovverket. Dette er en problemstilling som berører mange.

- Bør man DNA-teste alle barn ved fødsel, mener du?

— Jeg hadde ikke vært imot en lovendring om at alle barn skal DNA-testes, men ser at dette kanskje blir vanskelig å gjennomføre.

Flere leter

— Det er helt klart sånn at folk har blitt mer opptatt av å kjenne sin biologiske far de siste årene. En viktig grunn til det er at det nå lettere lar seg gjøre å finne ut hvem som faktisk er biologisk far, ved DNA-analyser, sier Jørgen Lorentzen.

Kjønnsforsker Jørgen Lorentzen.

Han har i en årrekke arbeidet som forsker ved Senter for kvinne— og kjønnsforskning ved UiO. Lorentzen har skrevet bøker om farsrollen i tidligere tider og det moderne farskapet. - Før i tiden var det sånn at man tok de barna - og foreldrene - man fikk, selv om man kunne ha sine mistanker om at det var noe som ikke stemte. Det var uansett vanskelig å finne sannheten.

Farskapet er blitt stadig viktigere i samfunnet vårt, påpeker han.

— Den nære, omsorgsfulle far står sentralt i familiepolitikken og likestillingen, og når flere ikke vokser opp uten å vite hvem ens egentlige far er, blir dette et paradoks.

- Tror du fokuset på genenes betydning gjør at det blir viktigere å vite hvem som er biologisk far?

- Jeg tror nysgjerrigheten på hvem far er - eller var - er en større drivkraft enn at man har arvet spesielle genetiske tilbøyeligheter. Når spørsmålet først er stilt, er det vanskelig å la være å forfølge det.

Det er en rekke trekk ved samfunnet og forholdet barn-foreldre som gjør at sårbarheten er større enn før, påpeker han.

— Familier oppløses oftere, foreldre går fra hverandre og barn mister kontakten med far. Adopsjon fra utlandet er vanlig. Og flere barn blir unnfanget med sæddonor-far på utenlandsk fertilitetsklinikk, og får aldri muligheten til å bli kjent med biologisk far.

- Ubehagelig opplevelse

I kveldens dokumentar på TV2 ser man Davidsen ringe på døren til en av dem han tror er hans biologiske far.

— Det var en lite behagelig opplevelse. Jeg trådde langt innenfor den private sfæren til et annet menneske. Jeg ante ikke om han var gift eller hvordan han ville ta det.

Familieløgnen har dessuten påvirket mange personer rundt ham.

— Dette påvirker meg selv, min kone, våre barn og hele storfamilien i mange ledd utover. Livet mitt har vært annerledes etter at jeg fant ut av dette.

Les også Barna brøt kontakten med mor

— Foreldrene er grunnmuren din. Jeg mistet tilliten til folk, og mistenkte plutselig alle. Jeg tok en DNA-prøve av min egen sønn for å finne ut om jeg var faren, som det viste seg at jeg var. Jeg har ingen kontakt med min mor eller noen fra hennes familie, og jeg har lite kontakt med de som er fra min fars familie. Jeg kvier meg for det, og føler meg som en inntrenger. Barna mine har kun mormor og morfar. Min eldstesønn har sagt til meg at han håper jeg finner faren min, slik at han kan få en farfar, sier Davidsen.Mannen som han trodde var sin far, var også uvitende til morens hemmelighet. Han døde kort tid etter at han fikk vite sannheten.

Aftenposten har vært i kontakt med Davidsens mor, men hun har ikke villet kommentere saken. Davidsen tok sin kones navn da han giftet seg, og har dermed et annet etternavn enn sin mor.